Poliisin mukaan Vihreiden lainsäädäntösihteeri Aino Pennanen poistettiin koneesta, koska hän ei noudattanut lentohenkilökunnan käskyjä.

Aino Pennanen ei suostunut istumaan paikalleen lentokoneessa, koska samalla lennolla hänen kanssaan oli kotimaahansa palautettava turvapaikanhakija.

Pennanen kritisoi teollaan Suomen turvapaikkapolitiikkaa.

Poliisit poistivat Pennasen koneesta lentokoneen kapteenin määräyksestä.

Aino Pennanen kuvasi tapahtuneen livelähetyksenä Facebook-tililleen. Katso video tästä.

Vihreiden lainsäädäntösihteeri, helsinkiläinen Aino Pennanen poistettiin tänään puolenpäivän aikaan Finnairin lennolta Berliiniin, koska hän yritti estää samassa lentokoneessa suoritetun turvapaikanhakijan palautuksen kotimaahansa.

Pennanen oli nousemassa Helsinki-Vantaan lentoasemalla Berliinin-koneeseen yhdessä miehensä ja lapsensa kanssa, kun hän huomasi koneen edustalla poliisiautoja ja siviilipukuisia poliiseja. Lentoemäntä kertoi Pennasen kysyessä asiasta, että kyse oli käännytystilanteesta.

Pian Pennanen huomasikin, kuinka lentokoneen viimeisellä rivillä pideltiin neljän ihmisen voimin palautettavaa ihmistä paikoillaan.

- Hänen päätään pidettiin siellä istuimen alla. Hänet oli painettu sinne ja hän vaikersi siinä. Kysyin lentoemännältä tilanteesta ja hän sanoi, että tämä on hänen oma valintansa, Pennanen kertoo.

- Sanoin, että tämä tilanne ei nyt vaikuta yhtään siltä, että tämä olisi ihmisen valinta matkustaa näin.

Poliittinen kannanotto

Pennanen kyseli käynnissä olleesta tilanteesta myös paikalla olleilta poliiseilta. Nainen tarjosi heille lisäksi apuaan, mutta poliisit komensivat koneen takaosaan tullutta Pennasta omalle paikalleen.

Pennanen totteli käskyä, mutta päätti silti pyrkiä estämään koneen matkaanlähdön.

- Sanoin lentoemännälle, että mä menen sinne, mutta en suostu istumaan. En halua, että lentokapteeni lentää, kun ihmistä pidetään siellä takana noin, Pennanen perustelee.

Hän kertoo seuraavansa Suomen turvapaikkapolitiikkaa ja olevansa huolissaan siitä suunnasta, jonka politiikka on tällä vaalikaudella ottanut.

Hän listaa epäkohdiksi esimerkiksi oikeusavun tarjoamisen päättämisen turvapaikkapuhuttelutilanteessa, päätösten valitusaikojen lyhentämisen ja suojelukynnyksen nostamisen.

- On pelko, että läpi koko tämän prosessin menee sellaisia tapauksia, jotka ovat hengenvaarassa kun heidät lähetetään takaisin, Pennanen sanoo.

Tempauksellaan lentokoneessa kantaa ottanut nainen toivoo, että maahanmuuttoviraston toimintaan puututaan pikaisesti.

- Nämä ovat vakavia ihmisoikeuskysymyksiä ja kysymyksiä meidän oikeusvaltion tilasta. Turvapaikkapolitiikassa on tällä hetkellä paljon ongelmia, ja sen takia mielestäni lähtökohtaisesti kaikki tällaiset pakkopalautukset ovat ongelmallisia.

Poliisit poistivat

Lentoemäntä ohjasi paikallaan seisoneen Pennasen lentokoneen kapteenin juttusille. Kapteeni kertoi, että aikoo joka tapauksessa lentää lennon, ja että Pennanen poistettaisiin lentokoneesta hänen jatkaessa protestointiaan.

Kun Pennanen ei edelleenkään suostunut istumaan, tuli useampi poliisi hakemaan häntä ulos koneesta.

Pennanen pyysi vielä muita matkustajia vaikuttamaan asiaan ja nousemaan myös ylös. Ihmiset eivät juurikaan reagoineet Pennasen pyyntöihin, vaan lähinnä kyselivät hämmentyneinä lentoemänniltä, mitä koneessa tapahtuu.

- Yksi mies vastasi, että hänellä on jatkolento ja kiire sinne. Poliisit sanoivat, että tämä on yleinen mielipide, että näin tulee toimia, Pennanen kertoo.

Hän kuvasi koneesta poistamiseensa johtaneet tapahtumat Facebookin livevideolle. Videolla näkyy, kuinka poliisit vievät lopulta puhelimen naisen kädestä. Taustalla kuuluu myös kuulutus, jossa lentokoneen henkilökunta kertoo tilanteesta ja pahoittelee lennon myöhästymistä.

Konstaapeli Jan Lindström Itä-Uudenmaan poliisilaitokselta vahvistaa, että Helsinki-Vantaan lentoasemalla on poistettu henkilö lentokoneesta, koska hän ei ole uskonut lentohenkilökunnan käskyjä.

- Hänelle on annettu jonkinlaisia käskyjä, joita lentoliikenteessä tulee noudattaa, ja hän ei ole niitä noudattanut. Hän on häirinnyt lentoliikenteen proseduuria, ja hänet on sitten poistettu koneesta. Kapteeni tekee näissä päätökset, Lindström kertoo.

- Ilmoitatteko te tässä vaiheessa, että te ette tule noudattamaan miehistön käskyjä? ilmeisesti poliisille kuuluva ääni kysyy myös Facebook-videolla.

- Kyllä, jos hän on tässä koneessa, Pennanen vastaa videolla.

Perhe jäi koneeseen

Poliisit veivät Pennasen lentokoneelta poliisiautossa takaisin lentoaseman lähtöterminaaliin. Pennasen mies ja lapsi jäivät koneeseen ja ovat nyt matkalla lapsen isovanhempien luo Berliiniin.

- En viitsinyt altistaa lastani tähän tilanteeseen tai maijan kyytiin, Pennanen toteaa.

Lähtöterminaalissa nainen sai tilanteesta huomautuksen poliisilta. Pennaselle annettiin myös hänen puhelimensa takaisin.

Pennasen koti on parhaillaan remonttityömaana, jota pakoon perhe oli Berliiniinkin lähdössä. Naisen tavarat, muun muassa hänen passinsa, jäivät lentokoneeseen.

Iltalehden haastatellessa Pennasta hän istui lentokentän lähtöterminaalissa ja mietti, mitä tekee seuraavaksi.

- Se on tässä varmasti pienin ongelma. En yhtään tiedä, mitä tälle palautettavalle ihmiselle nyt tapahtuu, ja se on tässä se isompi kysymys, Pennanen sanoo.

Finnairin Berliinin-lento nousi ilmaan 18 minuuttia aikataulusta myöhässä - palautettava henkilö kyydissään.

- Koen, että ihmisenä en tällaisessa tilanteessa voinut muuta kuin yrittää auttaa ja tehdä sen, minkä voin. Se ei näköjään tässä tilanteessa valitettavasti auttanut.

31.7.18 klo 16.14: Juttuun ja otsikkoon lisätty tieto siitä, että Pennanen on vihreiden lainsäädäntösihteeri.